**Massekoreografien MADE IN COPENHAGEN bringer dansen tilbage til folket**

**En gruppe almindelige københavnere skal vise, hvad dans i virkeligheden handler om. Dans som et socialt ritual og fællesskab, ikke som en ophøjet kunstart for de få – opført midt i byens hverdagsliv og koreograferet af den internationalt anerkendte koreograf Joanne Leighton. Du kan selvfølgelig være med!**

[***MADE IN COPENHAGEN***](http://www.metropolis.dk/made-in-copenhagen-joanne-leighton/) ***af Joanne Leighton / kompagni WLDN***

***Lørdag 28. juli kl. 16.00 & 19.00 / Blågårds Plads, Kbh. N – gratis adgang***

I en uge i juli samles en gruppe helt almindelige københavnere, 5 dansere og koreograf Joanne Leighton for at skabe et portræt af vores hovedstad gennem dans.

For Joanne Leighton handler det om at bringe dansen tilbage til der, hvor den kommer fra – dans som fællesskab og social aktivitet og ikke som en ophøjet kunstart. Transcendental striptease, kalder hun sin arbejdsmetode, der skal skabe samhørighed i vores travle, individuelle byliv og genskabe vores forbindelse med vores omgivelser.

Med inspiration fra folkedans, ritual, gymnastik, clubbing og hverdagsbevægelser sættes disse helt almindelige kroppe i aktion. En flok af uadskillelige individer i konstant metamorfose. Når de som en masse dukker op i bybilledet og sætter sig i kollektiv bevægelse, opstår der en særlig følelse af samhørighed og nærvær.

For Joanne Leighton er dans et ritual, der sætter os i forbindelse med hinanden og med vores omgivelser. En udtryksform, der er tilgængelig for alle og ikke kun for de professionelt trænede. En kollektiv aktivitet, hvor individet er en del af et større hele. Og hendes forestilling er en fejring af alle menneskers evne til at danse.

**Joanne Leighton kommer også til København med sin anden signaturforestilling:**

[**9000 STEPS**](http://www.metropolis.dk/9000-steps-joanne-leighton/) – et ritual danset ved solopgang og solnedgang på tre magiske steder i København på 2 tons salt, jord eller sand.

*31. juli-5. aug. i Naturpark Amager, Ofelia Plads og Amager Strand*

***MADE IN COPENHAGEN og 9000 STEPS præsenteres af*** [***Metropolis – en sommer med performance og kunst i byens rum***](http://www.metropolis.dk/)

***Kontakt*** *Louise Kaare Jacobsen for yderligere information, interviews, m.m. på* *lkj@kit.dk* */ tlf. 23 80 55 39*

**Fotos** i høj opløsning kan downloades her:

[MADE IN COPENHAGEN](http://www.metropolis.dk/pressefotos-made-in-copenhagen/)

[9000 STEPS](http://www.metropolis.dk/pressefotos-9000-steps/)

Læs mere på næste side…

**MADE IN COPENHAGEN af Joanne Leighton**

**28. juli kl. 16 & 19 på Blågårds Plads, Kbh. N**

**Gratis**

**En stedspecifik massekoreografi for en gruppe københavnere og 5 dansere**

MADE IN COPENHAGEN er en massekoreografi, der tegner et portræt af en by, skabt og udført af en gruppe københavnere og 5 dansere.

Koreografen Joanne Leighton har en formidabel evne til at omdanne steder, stemninger og arkitektur til koreografi, og i fællesskab med netop denne gruppe af byens beboere på netop dette sted skaber hun en nærværende, sanselig og humoristisk fortolkning af vores by.

Inspireret af land art-kunstnerne og deres brug af naturens organiske former og materialer tager Joanne Leighton os back-to-basics. Med tråde til folkedans, ritual, gymnastik, clubbing og hverdagsbevægelser minder hun os om det sociale udgangspunkt for dans og bevægelse. Og hun gør det, der nu er en kunstart, tilgængelig for alle ved at sætte en flok helt almindelige kroppe i aktion. Sammen.

En flok af uadskillelige individer i konstant metamorfose. De klumper sig sammen, river sig løs, forsvinder ned i jorden for senere at tårne sig op. Organiske cirkler, linjer, spiraler dukker op, flyder sammen og forsvinder igen. Massen ryster energisk og nok til at sætte sig selv og publikum i svingninger. Indtil al bevægelse stopper, og verden går i stå for en stund.

MADE IN COPENHAGEN er en ægte, ren og sårbar koreografi, der sætter byen og befolkningen i bevægelse og skaber en sjælden følelse af samhørighed og nærvær på tværs.

MADE IN… havde premiere i 2010 og er siden opført mere end 40 gange i byer over hele verden.

**9000 STEPS af Joanne Leighton**

**31. juli kl. 19.30 & 1. aug. kl. 7.30 – Naturpark Amager
2. aug. kl. 20.30 & 3. aug. kl. 7.00 – Ofelia Plads**

**4. aug. kl. 20.30 & 5. aug. kl. 7.00 – Amager Strand**

**Gratis**

**Forførende danseritual i daggry eller skumring**

På 2 tons salt, 2 tons jord og 2 tons sand hvirvler seks dansere rundt. Legende og glædesfyldt i en sublim forening af præcision og kaos. En endeløs række af cirkler, kurver og spiraler formes, sløres og opløses med dansernes kroppe og tegner aftryk i det porøse underlag. Et flygtigt, levende billedværk, som Beuys, Pollock og Long ville have elsket.

Som en hypnotisk ceremoni af geometriske former og Fibonacci-tal er 9000 STEPS baseret på kunsten at gå – som hverdagshandling og som kilde til en uendelighed af betydninger. Steve Reichs ”Drumming”, den minimalistiske musiks pionerværk fra 1971, er med sine inciterende rytmiske variationer den konstante baggrund for bevægelserne. Dansernes meditative formationer spejler de gentagende rytmer og fortoner sig ind i et landskab af skygge og kontrast, lyd og genlyd.

Dette magisk forførende ritual manifesterer sig ved dagens begyndelse og afslutning på tre steder med vidt forskellig karakter, som koreograf Joanne Leighton har forelsket sig i – og med hver sin reference til salt, jord og sand. På en strand med endeløs horisont, på en uopdaget græseng langt fra storbyen og på et klassisk udsigtspunkt midt i byens hjerte. Mens morgensolen fordamper nattens mørke med sine hvidskarpe stråler, eller mens aftensolen opløser orangegyldne skyggespil i farveløst tusmørke, fremvokser nye relationer mellem kroppe og landskab.

Som i [MADE IN COPENHAGEN](http://www.metropolis.dk/made-in-copenhagen-joanne-leighton/) er det dansens sociale, kollektive natur, der beruser publikum med energiske, nærmest eksalterede, folkloristiske cirkelbevægelser, der flirter med europæisk folkedans og sufiernes trancedans. Og imens kan vi fortabe os i antydningen af fortællinger om forførelse, solidaritet, begær og fællesskab.

**OM JOANNE LEIGHTON / WLDN**

Joanne Leighton er en belgisk-australsk koreograf med base i Paris og en produktiv karriere som både danser og koreograf, der har givet hende arbejde verden over. Hendes koreografiske karriere er baseret på en original vision for dans med fokus på dialog og udveksling, både med publikum og med andre kunstnere. Helt centralt for hendes arbejde er betydningen af og sammenhængen mellem sted, territorium og identitet.

WLDN grundlagde hun i 2015 som et kompagni og en filosofi for sit dybdegående og undersøgende arbejde med det stedspecifikke. I hendes aktuelle værker er det særegne ved et sted definerende for forestillingen, akkurat som forestillingen omdefinerer og forandrer stedet. Hun inddrager stedets narrativer og arkitektur og arbejder for at genskabe en forbindelse til naturen og de basale værdier. Tilbage til det simple og det essentielle.

**OM METROPOLIS**Metropolis er et storbyteater med byen som scene og tema. Hen over sommeren præsenterer Metropolis et program af overraskende, originale og stedspecifikke forestillinger skabt af internationale kunstnere i, for og med København. Det er værker, der søger grænserne for scenekunsten og blander performance med arkitektur, billedkunst, lydkunst, aktionskunst, m.m. De skabes af kunstnere, som indtager og udforsker byen og giver publikum nye kunstneriske perspektiver, oplevelser og indsigt i deres by.

Sæsonprogram på [www.metropolis.dk](http://www.metropolis.dk)